INSHAMAKE Y’IBYIZWE MU MUTWE WA MBERE :UMUCO NYARWANDA

- **Umugani muremure** ni ingeri y’ubuvanganzo nyemvugo bwo muri rubanda ,yujemoibintu usanga bias n’ibidashoboka mu buzima busanzwe n,amakabyankuru.

- Mu migani hagaragaramo inkuru rubanda bahimba kugira ngo bashimishe abazumva cyangwa se bigire icyo bibigisha .

- imigani miremire igusha ku nsanganyamatsiko zinyuranye kandi abanyarubuga bayo ugasanga bari mu nzego zitandukanye:abantu,inyamaswa ,ibiguruka,ibintu n’ibindi.

- Umugani utwara abantu mu isi inyuranye n’isanzwe ,ukagaragaramo amakabyankuru n’ibitangaza ,ukavuga ibintu bitabayeho ndetse bitanashoboka .

- “Umugani utangizwa na kera habayeho…. “cyangwa ”Umunsi umwe”… ,Usozwa na” Si ge wahera hahera umugani cyangwa hahera runaka cyangwa ikindi kintu.

- Bavugaga ko kizira guca umugani ku manywa ngo uwuciye wahinduka umuserebanya cyangwa ukamera igihaza ku mutwe bityo buri wese agakura atinya kirazira kugeza ashaje .Impamvu nta yindi kwari ukurinda umuryango nyarwanda ubunebwe,imigani igacibwa nijoro abana n’ababyeyi bakikije amashyiga.

-Imwe mu mugani miremire tuzi ni nk’umugani wa Sebwugugu,umugani wa Nyanshya na Baba,umugani wa Semutungirankoko,….

- **Ubuvanganzo bwo muri rubanda** ni ibihangano byahimbwe n’abantu ba kera batandika bakabifata mu mutwe,bakabishikiriza ab’icyo gihe cyabo ,bakagenda babiraga abo basize,bityo bityo,bikaba uruhererekane nyamvugo.

- Bukubiyemo ibintu byinshi byari byarasakaye muri rubanda kandi nta muntu bwitirirwa ko yabuhimbwe.

-Mu ngeri z’ubuvanganzo bwo muri rubanda twavuga imigani miremire, ibitekerezo byo muri rubanda,imigani migufi,(imigenurano),insigamigani,inanga zo muri rubanda ,uturingushyo tw’abasizi,ibisingizo by’inyamaswa,ubuvanganzo bujyanye n’imyuga n’imihango,ubuvanganzo bw’urwenya bwo muri rubanda n’ubuvanganzo bw’abana .

1. **Ibitekerezo byo muri rubanda** bihimbwa akenshi bifatiye ku muntu runaka wabayeho cyangwa utarabayeho.Bigira amakabyankuru ariko ibikorwa biba bibera mu isi isanzwe.

**H**ari abanyarubuga bamamaye bavugwa mu bitekerezo byo muri rubanda nka Serugarukiramfizi,Nyirarunyonga,Ngunda n’abandi.

Ibivugwa mu bitekerezo usanga bifite aho bihuriye n’imico n’imyifatire y’abantu mu buzima bwabo bwa buri munsi .

1. **Imigani migufi (imigenurano):**ni imvugo ziba zarahimbiwe kwigisha cyangwa gutanga impanuro.Ni umwanzuro w’amarenga y’intekerezo ukoreshwa nk’inshamake y’umugani muremure maze uwubwiwe akawumva mu mvugo ishushanya kandi igenura Haba mu Kinyarwanda no mu zindi ndimi,usanga nta nsanganyamatsiko itavugwaho.Abantu mu biganiro bya buri munsi bakunda kwitabaza imigenurano bagira bati:Baca umugani mu Kinyarwanda bati:”…..,Umuntu yaravuze ati:”….,hari umugani uvuga ngo….

-Imigenurano ishobora kuvuga ku mico n’imyifatire,ku burere,ku mibanire y’abantu,ku karengane,ku butabera,ku mahoro,ku bwitange,ku kuri,ku kwihangana n’ibindi .

-**Umugenurano uteye ku buryo bubiri** ari na ho hakuwe imvugo ko ugenura .

Uburyo bwa mbere ni **uburyo bwa kamere yawo:**iyo umuntu awuciye,uwumvise awumva mu mvugo iboneye ,mbese itamugora kumva .

**Urugero:”Umugezi w’isuri urisiba “**Wumvise uyu mugani wumva ku buryo bwumvikana ko iyo umugezi usakuma ibintu byinshi:ibiti,ibyatsi,ibitaka …ugera aho wifunga ugasibama .

Uburyo bwa kabiri **ni uburyo bw’amarenga** .Uciriwe uwo mugani cyangwa undi wese uwumvise agomba gutekereza ,agashishoza,akumva neza icyo uwo mugani umushushanyiriza.Umubwira mu marenga akumva ko ashushanwa n’uwo mugezi ,ko imico mibi yagira yibwira ko ayikorera abandi ,bigera aho akaba ari we bigiraho ingaruka.

-Inkomoko y’imigenurano:hari **imigenurano ikomoka ku migani miremire** ,hakaba **n’imigenurano** **ikomoka ku mateka** .

1. Ikomoka ku migani miremire:iba ikomoka ku bintu by’amayobera,ibitangaza n’amakabyankuru.Urugero:**Ubugiraneza bw’inkware bwayigonze ijosi!**
2. Imigenurano ikomoka ku mateka yo yitwa insigamigani.Urugero:**Nzashira i** **Ngurugunzu nkiri Ngagi**.Ngurugunzu ni umusozi wo mu Kingogo,hafi ya Kibirira ,Gatumba na Muhororo na ho Ngagi wavuze ayo magambo ni ho yari atuye .
3. **Insigamigani** ingeri y’ubuvanganzo bwo muri rubanda ikubiyemo ibitekerezo bifatiye ku muntu wakoze ikintu iki n’iki cyangwa se ikintu cyabaye mu gihe runaka bigahinduka iciro ry’umugani n’ubu ugikoreshwa.Ishobora kandi kuba iyo mvugo ubwayo,umuntu cyangwa ikintu yakomotseho.Hari insigamigani ziteye nk’imigenurano hakaba n’iziteye nk’inshoberamahanga .Inkuru zisobanura amavu n’amavuko y’insigamigani zitwa **ibirari by’insigamigani.**Ni ukuvuga ibisobanuro birambuye by’izo nsigamigani.

* Insigamigani irangwa no kuvuga inkomoko y’uwo mugani ,ibyabayeho ku bantu bazwi kandi no mu gihe kizwi.Insigamigani kandi isozwa basobanura uwo mugani.
* Zirimo ingeri abyiri ;**insigamigani nyiri izina** **n’insigamigani nyitiriro**.
* Insigamigani nyiri izina ni izo abantu bazwi neza amavu n’amajyo ku buryo abantu bemera kwigana imigirire yabo mu mvugo ya buri gihe ;bigahinduka inyigisho y’ihame.
* Insigamigani nyitiriro ni ibindi rubanda baba baragenuriye bakabigira iciro ry’umugani ariko Atari byo byabivuze cyangwa se byabikoze .Aha dusangamo nk’inyamaswa ,inyoni,…Urugero:Impyisi iti:”**Ariko ko kuvuga ari** **ugutaruka**,Mutamu iriya ipfana iki na Musheru?”
* Inyombya iti :”**Mbateye akari aha** !”
* Mu nsigamigani nyiri izina habamo imvano y’umuganin’umugenuzi wawo.

1. **Imvano y’umugani** mugufi ni umuntu uba yaravuze ijambo cyangwa yarakoze igikorwa kikamwitirirwa kigasigara cyarahindutse umugani.Akenshi haba hagaragaramo izina ry’uwo muntu.

Ingero:Yarezwe Bajeyi;Yariye karungu;Yagiye kwangara ;Yigize shyori…

1. **Umugenuzi w’umugani** ni umuntu uba waravuze agahinduka umugani na nubu ugikoreshwa.

Ingero: - Muhangu ati:”Kami ka muntu ni umutima we! ”

Rugaju ati:”Nguye mu matsa! ”

1. **Ibisakuzo:**ni ingeri yagenewe kwigisha no kwidagadura binyuze mu mukino ugizwe n’ibibazo by’ubufindo n’ibisubizo byabyo. Bagira bati:”Sakwe sakwe!”,Usubiza akagira ati :”Soma”.Ubwo undi akavuga igisakuzo,mugenzi we atashobora kugisubiza undi ati :”Kimpe”.Nuko mugenzi we ati :”Ngicyo”,umukino ugakomeza utyo.Usanga mu bisakuzo harimo ibya kera ,ariko hakabamo n’ibya vuba bigusha ku mateka ya hafi.Ndetse muri iki gihe abantu bashobora guhimba ibisakuzo byunganira iriya nganzo yo hambere.
2. **Inanga zo muri rubanda:**zivuga ibintu bireba imibereho yacu ya buri munsi.Zishyirwa mu rwego rw’ubuvanganzo kubera amagambo abacuranzi bavuga babwira inanga .Mu Rwanda rwo hambere ,inanga zari mu bihangano bikesha ibirori n’ibitaramo.Bityo inanga abana bayigiraga ku babyeyi babo cyangwa ku baturanyi.Uretse kandi inanga,hari n’ibindi bicurangisho gakondo nk’umuduri,iningiri,ikondera n’ibindi bikoresho bacuranga .
3. **Uturingushyo tw’abasizi:**ni utubango tugufi duhimbye ku buryo bw’ibisigo,twagenewe kuganira cyangwa gucibwamo imigani ifite icyo yigisha.
4. **Ibisingizo by’inyamaswa :**byitwa ibisingizo ariko uko bivugitse ntibiba bishimagiza byanze bikunze iyo nyamaswa.Hari ibivuga inzoka,impyisi,(Bihehe),akenshi bikaba ari bigufi.Aha twashyiramo n’indirimbo baririmbiraga inka .
5. **Ubuvanganzo bujyanye n’imyuga n’imihango:**iyo Abanyarwanda bo hambere bateguraga ibirori n’imihango ,bahaga uruhare rukomeye ubuvanganzo.

Aborozi na bo bari bafite ingeri y’ubuvanganzo ijyana n’uwo murimo :

hari **ibihamagaro** ari byo bivuga udusingizo duhamagara inka igiye gukamwa cyangwa kumurikwa;hari n’indirimbo z’inka zigizwe n’amahamba,amabanga(amahamba,amabanga(amahindura,indama,imyama,(imyoma)n’ibyisigo .Abahinzi bagira ubuvanganzo bwo kwitonga(kwidoga,kwisiga no kuvuga isuka).Abavumvu bagira **amavumvu** .Ni ukuvuga amagambo babwira inzuki,bazihamagara ,bazisingiza… Abahigi nabo bahimbaga **amahigi**(abayahimbaga bitwaga abasirizi ).

Mu mihango y’ubukwe na ho habagamo kandi n’ubu haracyabamo **imisango** ari byo bivuga amagambo avugwa mu bukwe akavugwa n’abakwe bakuru.Muri iki gihe abatanga amagambo (abasangizajambo)na bo usanga bagira uruhare mu kunoza amagambo. Habamo n’**ibihozo** biba ahanini bigenewe abagore n’abana .Ibihozo by’abakobwa bikunda kuvugwa mu muhuro.

Mu mihango n’ibirori imbyino akenshi zikunda guherekezwa n’ingoma.Dusangamo ikinimba,imparamba,ibyishongoro,imishayayo,imbyino z’imandwa(umuhara),iz’ubukwe n’izindi**.**

**Ubuvanganzo bw’urwenya bwo muri rubanda:**hari uburyo bwo gutera urwenya bwakendereye ,ariko hari n’ubukiriho ,ariko muri rusange Abanyarwanda niabantu bakunda gutera urwenya .Kera wasangaga hari ibisetso,ubuse ,gutebya,uturingushyo,byendagusetsa ,…

**Ubuvanganzo bw’abana :** guhanga no kwidagadura by’abana ,ibyinshi babikura ku bakuru.Abana bagira udukino babwirana, utwivugo tw’amahomvu , imvugo z’urufefeko ndetse n’uturirimbo.Abana muri ibyo bihe byo hambere bagiraga ibitutsi ,bagakoronga cyane cyane abashumba ,bagakina ibisakuzo ndetse n’amagorane.